Маламас е роден в 1887 година в западномакедонския град Сятища, тогава Османската империя, днес Гърция, в семейството на свещеник. Завършва гимназия Трамбадзио. В 1903 година заминава за Цариград и завършва лицея Хаджихристос. В 1907 година се записва в Техническия университет в Цариград да учи за архитект – инженер и завършва с отличие в 1911 година. Докато учи работи като помощник на видния инженер Георгиос Теохаридис, син на Теохарис Калфа. Приз избухването на Балканската война в 1912 година заминава за Атина и постъпва доброволец в Гръцката армия. Сражава се при Бизани и при Кукуш през Междусъюзническата война. Участва и в Първата световна война (1916 – 1918) и получава медал за успешното форсиране на Струма. В Гръцко-турската война (1919 – 1922) е ранен два пъти.